Rijeka, 14. kolovoza 2020g.

**OBJAVA ZA MEDIJE**

**IZLOŽBA *USIJANO MORE* U TISUĆU KVADRATA EXPORTA**

**SMJEŠTA RADOVE VELIKIH IMENA SUVREMENE UMJETNIČKE SCENE**

Nakon otvorenja spektakularnih *Histeričnih mašina*, **u zgradi Exporta na Delti** **u četvrtak, 20. kolovoza 2020.g. otvorit će se i *Usijano more*, središnja izložba programa** [**Dopolavoro**](http://drugo-more.hr/dopolavoro/) **projekta Rijeka 2020 – Europska prijestolnica kulture, ujedno i prva velika izložba u ovom novouređenom prostoru.**

S naglaskom na **nevidljive ekonomije i nove oblike rada povezane s morem**, njemačka kustosica **Inke Arns** okupila je **radove petnaest autora svjetskoga glasa** koji se bave **neobičnim i radikalnim pojavama**, od čudnih internetskih trgovina do carstava amaterske pornografije i drugih “zlatnih obala” – ukratko: morem rada.

Izložbu koju **Drugo more** organizira u suradnji s **Goethe-Institutom Kroatien** moguće je posjetiti **do 13. rujna svakim danom od 17 do 21 sat, dok će od 14. rujna do 31. listopada izložba biti otvorena svakim danom od 11 do 21 sat**.

**Usijano more polazi od činjenice da je u geografskom smislu Europa pomorski kontinent, dok je more oduvijek suštinski oblikovalo njezin razvoj**: sagleda li se odnos duljine obale prema ukupnoj površini kopna, Europa ima više kontakta s morem nego bilo koji drugi kontinent. **Luka, kao i more, za Rijeku nisu samo mjesto utovara i istovara, dolazaka i odlazaka brodova. Luka je u srcu grada i simbolički važna za njegov identitet. Zato su more i novi oblici rada i ekonomija koji su vezani uz more, iznimno važni i za Rijeku i za Europu.**

Na izložbi će se predstaviti radovi europskih i svjetskih umjetnika i skupina: **Aram Bartholl** (DE), **Ursula Biemann** (CH), DISNOVATION.ORG (FR/PL), **Jacob Hurwitz-Goodman** (US) / **Daniel Keller** (DE), **Steffen Köhn** (DE), **Lawrence Lek** (GB), **Rebecca Moss** (GB), **Jenny Odell** (US), **Elisa Giardina Papa** (IT), **Lisa Rave** (DE), **Marie Reinert** (FR), **Tabita Rezaire** (GF), **RYBN** (FR), **Sebastian Schmieg** (DE) i **Hito Steyerl** (DE).

Iako su svi predstavljeni autori **višestruko nagrađivani i međunarodno priznati** za svoj umjetnički rad, najveće umjetničko ime na izložbi je **Hito Steyerl, njemačka umjetnica koju je ugledni časopis Art Review proglasio najutjecajnijom osobom u svijetu umjetnosti 2017. godine**.

Samo dan nakon otvorenja Usijanog mora, u petak 21. kolovoza u 19 će se sati u Exportdrvu otvoriti još dvije izložbe: instalacija **Oblomo: zaposlen lijenošću** slovenskog multimedijalnog umjetnika Saše Sedlačeka koja posjetitelje nagrađuje ako su lijeni i ništa ne rade, te izložba **Terra Effluviens** kustosa Nikole Bojića koja nakon gotovo 50 godina u Rijeku vraća spektakularne dijagrame iz studije „Sistematizacija fenomena čovjekove okoline“ poznatog hrvatskog arhitekta Branka Petrovića iz 1971. godine.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42